《俞伯辉主簿同徐必大判院见过涧上纳凉约鲍南仲教授小酌次韵南仲所赋兼怀林德久国录陈敬甫学士》
宋代·韩淲

嘉禾古名郡，机云信奇士。流风千载下，谁复数馀子。

近年西畴千，游戏在朝市。文章陈仲弓，合著蓬莱里。

俱尝白鸥盟，恨别隔秋水。君侯乃其朋，访我灵山底。

一见欲倾盖，青眼照窗几。大抵交情深，不待早知己。

学殖岂枝叶，词林务根柢。堂堂郡宾客，千里为之喜。

顾言老场屋，眄焉每甚愧。衡门度长夏，风日忽清美。

怀贤思晤言，泉石满幽耳。固多长者辙，爱闲谅无几。

传豅金闺路，剥啄快人意。双溪南宫秀，留连今何似。

要是同襟期，此道亦难尔。欢然君肯来，棋酒不能已。

诘朝得新篇，诵叹有真味。载念平生亲，髣髴梦中记。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。